CELEX: C2004/228/66
Language: da
Date: 2004-09-11 00:00:00
Title: Sag C-317/04: Sag anlagt den 27. juli 2004 af Europa-Parlamentet mod Rådet for Den Europæiske Union

11.9.2004   
            
            
               DA
            
            
               Den Europæiske Unions Tidende
            
            
               C 228/31
            
         Sag anlagt den 27. juli 2004 af Europa-Parlamentet mod Rådet for Den Europæiske Union
   (Sag C-317/04)
   (2004/C 228/66)
   Ved De Europæiske Fællesskabers Domstol er der den 27. juli 2004 anlagt sag mod Rådet for Den Europæiske Union af Europa-Parlamentet ved R. Passos og N. Lorenz, som befuldmægtigede, og med valgt adresse i Luxembourg.
   Europa-Parlamentet har nedlagt følgende påstande:
   
               —
            
            
               Rådets afgørelse 2004/496/EF af 17. maj 2004 annulleres (1).
            
         
               —
            
            
               Rådet for Den Europæiske Union tilpligtes at betale sagens omkostninger.
            
         Søgsmålsgrunde og væsentligste argumenter:
   Europa-Parlamentet har til støtte for sin påstand fremført fem anbringender.
   De to første anbringender bestrider hjemlen for den anfægtede afgørelse. For det første har Parlamentet anført, at anvendelsen af artikel 95 EF ikke er berettiget, navnlig i betragtning af Domstolens nyere praksis vedrørende fortolkningen af denne bestemmelse. Desuden kan artikel 95 ikke danne grundlag for en kompetence for Fællesskabet til at indgå aftalen, eftersom denne omhandler former for behandling af oplysninger, der er udelukket fra anvendelsesområdet for direktiv 95/46 om beskyttelse af personoplysninger. For det andet forudsætter aftalen en ændring af dette direktiv, der skal vedtages efter den i artikel 251 omhandlede fremgangsmåde, og kunne derfor kun indgås efter samstemmende udtalelse fra Parlamentet.
   Med sit tredje anbringende har Parlamentet anført, at indgåelsen af aftalen udgør en tilsidesættelse af grundlæggende rettigheder, og særligt retten til beskyttelse af personoplysninger, vedrørende væsentlige aspekter af denne rettighed, og at indgåelsen af aftalen ligeledes udgør en uberettiget indgriben i privatlivets fred: dette er uforeneligt med artikel 8 i den europæiske menneskerettighedskonvention.
   Det fjerde anbringende vedrører tilsidesættelsen af proportionalitetsprincippet, navnlig den omstændighed at aftalen foreskriver videregivelse af et urimeligt stort antal oplysninger om passagerer, og at disse oplysninger bliver opbevaret for længe af de amerikanske myndigheder.
   Endelig påberåber Parlamentet sig endvidere mangel på en tilstrækkelig begrundelse for en retsakt, der har så særlige karaktertræk, samt en tilsidesættelse af princippet om loyalt samarbejde, der er fastsat i artikel 10 EF, henset til de meget usædvanlige omstændigheder i forbindelse med vedtagelsen af den anfægtede afgørelse, som fandt sted under behandlingen for Domstolen af begæringen om udtalelse 1/04 vedrørende aspekter, der klart gav anledning til retlige tvivlsspørgsmål.
   
      (1)  Rådets afgørelse 2004/496/EF af 17.5.2004 om indgåelse af en aftale mellem Det Europæiske Fællesskab og Amerikas Forenede Stater om luftfartsselskabers behandling og overførsel af PNR-oplysninger (»Passenger Name Records«) til United States Department of Homeland Security, Bureau of Customs and Border Protection (EUT L 183 af 20.5.2004, s. 83).